Kinywa na Mkono

﻿Kinywa na Mkono 

Hapo zamani, kulikuwa na marafiki  wawili, Kinywa na Mkono.  Waliishi kijijini kama ndugu kila mmoja  na mkewe.  
Baada ya muda mfupi, mke wa Kinywa  alifariki.  Kinywa alimwomba rafiki yake vifaa ili  amzike mke wake.  
Kinywa aliporudi nyumbani, aligundua  kwamba alikuwa amelipoteza panga  la Mkono. Alienda kuomba msamaha  ila Mkono hakutaka kusikia maelezo  yoyote.  Mkono alimlazimisha Kinywa  amrudishie panga lake na lisiwe  jingine bali lile alilokuwa  amemuazima.  
Kinywa hakuwa na la kufanya.  Aliamua kurudi alipomzika mkewe ili  alitafute panga hilo. Alitafuta kila  mahali lakini, hakulipata.  Mwishowe, aliamua kuchimbua kaburi  ili angalie. La kushangaza ni kuwa  hata mwili wa mkewe haukuwepo  tena kaburini.  
Kwa huzuni, Kinywa alirudi nyumbani.  Alipokaribia kufika, alimwona mbwa  akiwa na panga hilo. Wakati huo,  aliisikia sauti ya mkewe ikisema, "Huyu  ni mtumishi wako."  Kinywa alilichukua panga lile  akamrudishia Mkono. Yeye akabaki na  mbwa yule.  
Kinywa aliishi na mbwa yule  akimsaidia kuwinda. Siku moja aliacha  kumwita mbwa na kuanza kumwita  Mtumishi.  Waliishi kwa furaha hadi urafiki baina  ya Kinywa na Mkono uliporudi kuwa  kama ulivyokuwa mbeleni.  
Baadaye, Mkono alitamani kula  nyama, lakini hakuwa na mbwa wa  kumwindia. Alikwenda kuomba mbwa  wa Kinywa.  Kinywa hakusita kumpatia Mtumishi  wake. Lakini alimwambia asimwite  mbwa bali amwite Mtumishi.  
Mkono alienda na Mtumishi popote  alipotaka. Kila alichomtaka afanye,  alifanya.  Allimtuma porini kuwinda. Mkono  alimfurahia Mtumishi sana.  
Siku moja walipokuwa porini,  Mtumishi alipotea. Kinywa alianza  kumwita, "Mtumishi! Mtumishi! Uko  wapi?"  Alipochoka, alisema kwa hasira,  "Mbwa huyu ni gaidi sana." Wakati  huo Mtumishi alitokea na kusema,  "Umeniita mbwa! Naenda zangu."  Alitoroka.  
Mkono alirudi nyumbani bila  Mtumishi. Alienda kwa rafikiye Kinywa  kumpasha habari ya kupotea kwa  Mtumishi. Kinywa hakufurahia ujumbe  huo.  Alimlazimisha Mkono kumrudishia  Mtumishi wake. Mkono hakufaulu  kufanya hivyo.  Tangu siku hiyo hadi leo, mkono ni  mtumishi wa kinywa.  

Source www.africanstorybook.org